Lone Loklindt (RV), 2012-04-17:
Vi behandler her og nu to lovforslag under et, som det allerede er blevet nævnt.
Det ene handler om et selvstændigt Institut for Menneskerettigheder, og det andet handler om et selvstændigt dansk Institut for Internationale Studier, og herved bliver de to institutioner skilt ud fra det nuværende Dansk Center for Internationale Studier og Menneskerettigheder, der jo, som vi allerede har hørt, blev oprettet under den tidligere regering i 2002.
Nogle har åbenbart fortrudt det – andre i mindre grad.
Den administrative konstruktion, hvor fagligt og økonomisk ansvar ikke følges ad, har, må man sige, været medvirkende til de uregelmæssigheder, vi har set i instituttets regnskaber.
Dem er der nu heldigvis helt styr på, og derfor er det et godt tidspunkt at vende tilbage til en enstrenget ledelsesstruktur.
Ved den seneste akkreditering i 2007 af Institut for Menneskerettigheder blev der peget på nogle punkter, som kunne forbedres, herunder tilstrækkelig finansiering af institutionens nationale kerneopgaver, mangfoldig repræsentation i de styrende organer og et lovfæstet mandat til at udgive rapporter og stå til ansvar for sine aktiviteter over for Folketinget.
Dem bliver der med de nye lovforslag taget hånd om.
Som en national menneskerettighedsinstitution med et bredt mandat til at fremme og beskytte alle menneskerettigheder bliver Institut for Menneskerettigheders rolle styrket med den nye lov.
Instituttet skal varetage overvågning af og rapportering om menneskerettighedssituationen i Danmark.
Det er ifølge Parisprincipperne en kerneopgave for en national menneskerettighedsinstitution, og nu bliver det præciseret i loven.
Der er altså tale om en selvstændig rapportering, og det er ikke det samme som regeringens rapportering på Danmarks vegne, hvilket også er præciseret i bemærkningerne.
Herudover ændres bestyrelsens sammensætning med henblik på at sikre en repræsentation af personer med handicap, øge afspejlingen af mangfoldighed i samfundet og styrke udvekslingen af informationer om Danmarks deltagelse i det internationale menneskerettighedsarbejde.
Institut for Menneskerettigheder har allerede i den gældende lov kompetence til at varetage Danmarks forpligtelser på ligebehandlingsområdet, dvs. at fremme ligebehandlingen af alle uden forskelsbehandling, at offentliggøre rapporter og at komme med henstillinger om forskelsbehandling.
Disse opgaver videreføres, ligesom forskernes og institutionernes forskningsfrihed inden for de forskningsstrategiske rammer også videreføres.
Hvis vi så kigger på lovforslaget om Dansk Institut for Internationale Studier, kan vi se, at den nuværende DIIS også gøres til en selvstændig institution.
Hensigten med lovforslaget er, at man grundlæggende kan fortsætte uændret med det primære formål at udføre uafhængig forskning og analyse på internationalt niveau inden for det udenrigs-, sikkerhedsog udviklingspolitiske område.
Men fremover vil også forskning i arktiske forhold og demokratiudvikling blive dækket.
På den måde bliver Dansk Institut for Internationale Studier fremover en selvejende institution, hvor bestyrelsen har ansvaret for spørgsmål inden for instituttets økonomi og forvaltning.
Hermed nedlægges DCISM.
Baggrunden for ønsket om at nedlægge centeret er, står der, at den gældende konstruktion er uhensigtsmæssig og fører til uklarhed i ledelsen af de to underlagte institutter, og den synergieffekt, der var tilsigtet ved sammenlægningen af de to institutter i 2002, har aldrig kunnet lade sig realisere.
Fra Radikale Venstres side støtter vi således lovforslagene og glæder os til den videre udvalgsbehandling af dem.